S-974/2016

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 20. desember 2016, á hendur Y, kt. 000000-0000, [...]í Reykjavík, og X, kt. 000000-0000, [...] í Reykjavík, fyrir eftirtalin hegningar- og vopnalagabrot framin í Reykjavík, nema annað sé tekið fram:

I.

Á hendur ákærðu báðum fyrir tilraun til ráns, með því að hafa, þriðjudaginn 11. nóvember 2014, í versluninni Háteigsbúð við Háteigsveg 2 sammælst um að fremja rán í félagi og farið inn í verslunina með grímur á höfði. Ákærði X hafi reynt að loka dyrunum að versluninni, ákærði Y hafi tekið upp hníf og lagt á afgreiðsluborðið og með því ógnað starfsmanninum A og krafið hana um peninga og sígarettur. Starfsmaðurinn opnaði sjóðsvélina í því skyni að taka upp peninga en þá kom viðskiptavinur inn í verslunina og ákærðu hlupu út úr versluninni en ákærði X skildi bakpoka sinn eftir í versluninni.

Telst brot þetta varða við 252. gr., sbr. 20. gr. almennra hegningarlaga nr. 19/1940.

II.

Á hendur ákærða X fyrir þjófnaði, með því að hafa:

1. Aðfaranótt fimmtudagsins 23. apríl 2015, á bifreiðastæðum við Eiðistorg, Þverholt og Hagamel, í félagi við annan pilt, farið inn í fjórar bifreiðar og stolið þaðan tveimur radarvörum, hleðslutæki, móttakara, sólgleraugum, sjónauka, kveikjuláslykli og úri, allt að óþekktu verðmæti.

2. Mánudaginn 29. júní 2015 í verslun Hagkaups í Kringlunni 4-12, stolið matvöru að verðmæti 299 kr.

3. Aðfaranótt 12. september 2015 á bifreiðastæði við [...], í félagi við B, farið inn í bifreiðina [...] og stolið þaðan 35 riffilskotum að óþekktu verðmæti.

4. Mánudaginn 11. apríl 2016 í verslun Elko við Skógarlind 2 í Kópavogi, stolið hátalara að verðmæti kr. 41.995.

5. Laugardaginn 14. maí 2016, í félagi við óþekktan mann, brotist inn í frístundaheimilið Dalheima við Holtaveg 23, með því að spenna upp útidyrahurð, og stolið þaðan flatskjá, þremur fartölvum, myndavél og eftirlitsmyndavél samtals að verðmæti 355.556 kr. Auk þess voru eftirlitsmyndavél og skrifstofuhurð skemmdar.

Teljast brot þessi varða við 244. gr. almennra hegningarlaga nr. 19/1940.

III.

Á hendur ákærða X fyrir vopnalagabrot, með því að hafa, laugardaginn 8. ágúst 2015 utandyra við Ingólfstorg, haft fjaðrahníf í vörslum sínum á almannafæri.

Telst brot þetta varða við 1. mgr. og b-lið 2. mgr. 30. gr., sbr. 36. gr. vopnalaga nr. 16/1998.

Þess er krafist að ákærðu verði dæmdir til refsingar og til greiðslu alls sakarkostnaðar.

Þess er krafist að haldlagðir munir, tveir bakpokar, tvær grímur, tveir hnífar og töng vegna ákæruliðar I verði gerðir upptækir með vísan til 1. töluliðar 1. mgr. 69. gr. a almennra hegningarlaga nr. 19/1940. Einnig er krafist upptöku á haldlögðum hnífum, samkvæmt 1. mgr. 37. gr. vopnalaga nr. 16/1998.

Vegna ákæruliðar II.5 gerir A-kvk-nf G-kvk-nf Á-kvk-nf hdl., f.h. Reykjavíkurborgar, kt. 000000-0000, kröfu um að ákærði verði dæmdur til greiðslu skaða- og miskabóta samtals að fjárhæð 355.556 krónur með vöxtum skv. 1. mgr. 8. gr. laga nr. 38/2001 um vexti og verðtryggingu frá tjónsdegi 13. maí 2016, en síðan dráttarvaxta samkvæmt 1. mgr. 6. gr., sbr. 9. gr. sömu laga að mánuði liðnum frá birtingu kröfunnar til greiðsludags.

Einnig er gerð krafa um að ákærði verði dæmdur til að greiða málskostnað tjónþola vegna þóknunar lögmanns Reykjavíkurborgar fyrir að hafa uppi bótakröfu þessa samkvæmt mati réttarins.

Málið var einnig höfðað með ákæru, útgefinni af héraðssaksóknara 27. febrúar 2017, á hendur ákærða X fyrir eftirfarandi hegningarlagabrot, sem hér greinir;

1. Fyrir sérstaklega hættulega líkamsárás og eignaspjöll, með því að hafa aðfaranótt sunnudagsins 12. júlí 2015, utandyra við [...] í Garðabæ, ráðist á C með því að slá hann í höfuðið með tréspýtu úr grindverki, sem brotnaði við höggið, og hafa skömmu síðar slegið með tréspýtu hægra megin aftarlega í bifreiðina [...] með þeim afleiðingum að C hlaut bólgu, roða og eymsli hægra megin á höfði og í andliti framan við eyra hægra megin og skemmdir urðu aftarlega hægra megin á bifreiðinni.

Telst þetta varða við 2. mgr. 218. gr. og 1. mgr. 257. gr. almennra hegningarlaga nr. 19/1940.

2. Fyrir sérstaklega hættulega líkamsárás, með því að hafa laugardaginn 3. september 2016, aftan við Hafnargötu 6a í Reykjanesbæ, ráðist á D með ofbeldi og slegið hann í ennið með 456 g þungu grjóti með þeim afleiðingum að D hlaut skurð á ennið sem sauma þurfti saman með fjórum sporum.

Telst þetta varða við 2. mgr. 218. gr. almennra hegningarlaga nr. 19/1940.

3. Fyrir sérstaklega hættulega líkamsárás, hótun og þjófnað, með því að hafa aðfaranótt sunnudagsins 18. september 2016 brotist inn í húsnæði Þjóðleikhússins við Hverfisgötu í Reykjavík með því að brjóta rúðu í hurð húsnæðisins sem snýr að Lindargötu og tekið þaðan tvær tölvur af gerðinni Apple og haft á brott með sér af vettvangi. Skömmu síðar á leið frá Þjóðleikhúsinu, við Ingólfsstræti skammt frá Arnarhóli, ráðist á E, sem reyndi að stöðva för ákærða og þar hótað E lífláti og slegið hann ítrekað með hamri í höfuðið og hendur með þeim afleiðingum að E hlaut tvo skurði á höfði, annan 1,5 til 2 cm langan á enni hægra megin sem náði inn að beini og þurfti að sauma saman með sjö sporum, og hinn 2 cm langan í hársverðinum sem þurfti að sauma saman með sex sporum. Þá hlaut E einnig mar á hægri framhandlegg.

Telst þetta varða við 2. mgr. 218. gr., 233. gr. og 244. gr. almennra hegningarlaga nr. 19/1940.

Af hálfu J, kt. 000000-0000 og H, kt. 000000-0000, fyrir hönd ólögráða sonar þeirra, D, kt. 000000-0000, er þess krafist að ákærða verði gert að greiða skaða- og miskabætur að fjárhæð 1.180.636 krónur ásamt vöxtum skv. 8. gr. laga nr. 38/2001 um vexti og verðtryggingu frá 4. september 2016 en með dráttarvöxtum skv. 9. gr., sbr. 1. mgr. 6. gr. laga um vexti og verðtryggingu nr. 38/2001 frá þeim degi er mánuður er liðinn frá því að bótakrafa þessi er birt til greiðsludags, þ.e. 8. desember 2016.

Þess er krafist að ákærði verði dæmdur til refsingar og til greiðslu alls sakarkostnaðar.

Þá var málið einnig höfðað með ákæru, útgefinni af lögreglustjóranum á höfuðborgarsvæðinu 28. febrúar 2017, á hendur ákærða X fyrir eftirtalin hegningar- og fíkniefnalagabrot framin í Reykjavík, nema annað sé tekið fram:

IV.

Fyrir fjársvik, með því að hafa, á tímabilinu frá kvöldi sunnudagsins 18. september til aðfaranætur mánudagsins 19. september 2016, í félagi við aðra aðila, í heimildarleysi og blekkingarskyni svikið út vörur með því að hafa framvísað og notað greiðslukort S til að greiða fyrir vörur í neðangreindum færslum, alls að verðmæti 124.115 kr., og að auki gert tilraun til að greiða fyrir vörur og þannig skuldfært andvirði varanna á reikning hennar.

1. Á nettölvuleikjaversluninni Steam, svikið út vörur í tveimur færslum alls að verðmæti 27.524 kr. (239,96 bandaríkjadollarar).

2. Í verslun Hagkaupa við Skeifuna 15, svikið út vörur að verðmæti 5.563 kr.

3. Í verslun Olís við Gullinbrú, svikið út vörur að verðmæti 23.082 kr.

4. Í verslun Hagkaupa við Spöngina 25, svikið út vörur í tveimur færslum, alls að verðmæti 51.016 kr.

5. Í verslun Olís við Norðlingabraut 7, svikið út vörur í tveimur færslum, alls að verðmæti 16.930 kr.

6. Í verslun Hagkaupa við Litlatún í Garðabæ, gert tilraun til að svíkja út vörur, þ. á m. leikjatölvu að verðmæti 78.999 kr. og tölvuleiki að óþekktu verðmæti en starfsmaður verslunarinnar hafði afskipti af þeim og hélt greiðslukortinu eftir.

Teljast brot þessi varða við 248. gr. almennra hegningarlaga nr. 19/1940.

V.

Fyrir fíkniefnalagabrot, með því að hafa, þriðjudaginn 4. október 2016, átt og haft í vörslum sínum í sölu- og dreifingarskyni samtals 99 töflur af ecstasy (MDMA), sem ákærði geymdi í íbúð F, kt. 000000-0000, að [...], og fannst við leit í íbúðinni.

Telst brot þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er krafist upptöku á ofangreindum fíkniefnum, samtals 99 töflum af ecstasy (MDMA), sem lagt var hald á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Málin voru sameinuð. Þáttur ákærða Y var klofinn frá málinu, sbr. 2. mgr. 169. gr. laga nr. 88/2008, og dæmdur sérstaklega.

Við fyrirtöku málsins 13. mars sl. lýsti sækjandi því yfir að fallið væri frá því að vörslur fíkniefna í II. lið ákæru dags. 28. febrúar sl. hafi verið í sölu- og dreifingarskyni.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði X er fæddur í [...] og var 16 til 18 ára er brot hans voru framin. Hann hefur ekki áður gerst sekur um refsivert brot. Við ákvörðun refsingar ákærða verður litið til framangreinds, þess hve langt er um liðið frá sumum brotanna og skýlausrar játningar ákærða. Einnig verður horft til framlagðra vottorða um viðtöl ákærða hjá sálfræðingi og samskipta markþjálfa. Þá verður jafnframt að líta til alvarleika brotanna og fjölda þeirra. Meðal brota ákærða eru þrjár sérstaklega hættulegar líkamsárásir þar sem hann veitti brotaþolum áverka á höfði með spýtu, þungu grjóti og þykkum gúmmíhamri með tréskafti. Var mildi að ekki fór verr en raun varð. Með hliðsjón af öllu framangreindu þykir refsing ákærða hæfilega ákveðin fangelsi í 15 mánuði. Rétt þykir að fresta fullnustu 12 mánaða af refsingunni og skal sá hluti hennar falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til lagaákvæða í ákærum eru gerð upptæk tveir bakpokar, tvær grímur, töng, hnífar og 99 töflur af MDMA sem hald var lagt á við rannsókn málanna.

Af hálfu Reykjavíkurborgar var krafist skaðabóta úr hendi ákærða X vegna ákæruliðar II.5. Ákærði og Reykjavíkurborg lögðu fram sátt um bótakröfuna í þinghaldi 13. mars. sl.

Af hálfu D er þess krafist að ákærða verði gert að greiða honum skaða- og miskabætur að fjárhæð 1.180.636 krónur. Krafan sundurliðast þannig að 1.000.000 króna er vegna miskabóta, 6.500 krónur vegna lækniskostnaðar, 5.000 krónur vegna ónýts jakka og 169.136 krónur vegna lögmannskostnaðar. Krafa vegna lækniskostnaðar er studd gögnum og verður fallist á hana. Í málinu liggja fyrir myndir af ónýtum jakka brotaþola, en engar upplýsingar um verðmæti hans. Er því ekki unnt að fallast á bætur vegna þess. Miskabætur þykja hæfilega ákveðnar 400.000 krónur. Ekki verður séð að ákærða hafi verið birt bótakrafan fyrr en í þinghaldi 1. mars sl. og miðast upphaf dráttarvaxta við þann dag er 30 dagar voru liðnir frá þeim degi. Ákærði greiði málskostnað að fjárhæð 169.136 krónur.

Ákærði X greiði málsvarnarþóknun skipaðs verjanda síns, J-kk-ef E-kk-ef hrl., 590.240 krónur, að meðtöldum virðisaukaskatti, og 96.000 krónur í annan sakarkostnað.

Af hálfu ákæruvaldsins flutti málið K-kvk-nf Ó-kvk-nf E-kvk-nf aðstoðarsaksóknari.

B-kvk-nf B-kvk-nf héraðsdómari kveður upp þennan dóm.

D Ó M S O R Ð:

Ákærði, X, sæti fangelsi í 15 mánuði en fresta skal fullnustu 12 mánaða af refsingunni og sá hluti hennar falla niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði sæti upptöku á tveimur bakpokum, tveimur grímum, hnífum, töng og 99 töflum af MDMA.

Ákærði greiði D 406.500 krónur með vöxtum samkvæmt 8. gr. laga nr. 38/2001 um vexti og verðtryggingu frá 4. september 2016, en með dráttarvöxtum skv. 9. gr., sbr. 1. mgr. 6. gr., sömu laga frá 1. apríl 2017 til greiðsludags og 169.136 krónur í málskostnað.

Ákærði greiði málsvarnarþóknun skipaðs verjanda síns, J-kk-ef E-kk-ef hrl., 590.240 krónur og 96.000 krónur í annan sakarkostnað.

B-kvk-nf B-kvk-nf